खोला कामरुप जिल्ला एबसुनि दैदेननायाव आरबि दैमारिनो थार बिजिरनाय होनांगौनि थाखाय बक'नि बन्दापारा आन्चलिक जुनियर कलेजनि लांगोनानिफ्राय हानजा सुरनानै बन्दापारा गेजेर फरायसालिनि गेवलां गेलेग्रा फोथाराव फोजोबथयो । थांनाय 10 डिसेम्बर खालाराव बन्दाफारा गामिनि 2 बोसोरनि आर्बि दैमारिखौ परेस्ट गार्डआ लाथिख'आव गुलि गावगारनायनि मुङाव खास्रि बिस्रियै गावथारदोंमोन । लोगोसे आरबि दैमारिनि बिमा मुस्रिमा माल'बिखा दैमारीयाबो गोदानायाव परेस्टनि गुलिजों मैखोमै आघाट जानानै दिनैसिम गुवाहाटीनि जि.एम.चि.ओइसआव थैनायजों जुजिगासिनो । नाथाइ दिनैबो आसाम सरकारनिफ्राइ भुगिनांनाय नखरखौ खौरां लाहैयैखौ मिरु एबसुनि आफादगिरि मानगोनां मुस्रि दिपेन बर'आ दुखु मोननाय फोरमायनानै आरबि दैमारीखौ खास्रि बिस्रियै बुथारग्रा दायनिगिरिफोरखौ एबसुआ गोरलैयै हगारनाय नङा होननानै सरकारखौ बिनि सायाव थाबैनो आरबिनो जास्टिस होनो थाखाय खामानि मावनांगौ होननानै दाबि दैखाङो । ओनसोलनि राइजोफोरा बेखायनो खोला कामरुप जिल्ला एबसुनि दैदेननायाव आरबि दैमारिआ थार बिजिरनाय मोननांगौनि थाखाय एबसु, थुनलाइ आफाद, आबोफ, दुबा, आरसु, बिएबिजेपि, इन्टारनेसनेल हिउमेन राइटस, आगसु आरो बर' जास्टिस एस'सियेसन जथायै गोलाउ हानजा सुरनानै जाथाइनि सायाव गोजौ थाखोनि नायबिजिरनाय, आरबि दैमारीखौ गावथारनायजों सोमोन्दो थानाय साफ्रोमखौबो साजा होनाय, आरबिनि बिमा माल'बिखा दैमारीखौ मोजाङैनो फाहामथाइ होनाय आरो भुगिनांनाय नखरनो रांनि अनसुंथाइ होनाय मोनब्रै गाहाइ गाहाइ दाबिफोरखौ लानानै बक' चार्कल अफिसारनि गेजेरजों आसामनि गिबि मन्त्रि मानगोनां मुस्रि हिमन्त बिस्व शर्मा आरो आसामनि हाग्रा बिफाननि मन्त्रि परिमल शुक्ल बैद्यनो गोसोखांलाइ गथायो